เงินบาทพรุ่งนี้ คาดเคลื่อนไหวในกรอบแคบ
ค่าเงินบาทปิดตลาดเย็นนี้ (21 ธ.ค.) ที่ระดับ 36.12/14 บาท/ดอลลาร์ จากช่วงเช้าที่เปิดตลาดที่ระดับ 36.16/18 บาท/ดอลลาร์
21 ธ.ค. 2558

นักบริหารเงินเปิดเผยถึงค่าเงินบาทปิดตลาดวันนี้ (21 ธ.ค.) ที่ระดับ 36.12/14 บาท/ดอลลาร์ จากช่วงเช้าที่เปิดตลาดที่ระดับ 36.16/18 บาท/ดอลลาร์
โดยตลอดทั้งเงินบาทแกว่งอยู่ในกรอบแคบๆ ที่ 36.10-36.18 บาท/ดอลลาร์ เนื่องจากใกล้ช่วงคริสมาสต์และช่วงสิ้นปีที่การทำธุรกรรมในตลาดเริ่มเบาบาง ประกอบกับเป็นช่วงสัปดาห์หลังจากที่ธนาคารกลางสหรัฐ (FED) ได้ตัดสินใจปรับขึ้นอัตราดอกเบี้ยนโยบาย ดังนั้นปัจจัยใหญ่ๆ ที่จะมีผลต่อการตัดสินใจของนักลงทุนในช่วงนี้จึงไม่ค่อยมีอะไรที่สำคัญมากไปจนถึงสิ้นปี
“วันนี้บาทเคลื่อนไหวน้อยมาก แกว่งแคบๆ ตลอดทั้งวัน อยู่ในกรอบ 36.10-36.18 ประกอบกับเป็นสัปดาห์หลังจากที่เฟดขึ้นดอกเบี้ย นักลงทุนก็ทำ (ซื้อ-ขาย-เก็งกำไร) ไปกันหมดแล้ว ตอนนี้ยิ่งใกล้ช่วงคริสมาสต์ปีใหม่ ตลาดเลยบางๆ ไม่มีปัจจัยอะไรใหญ่ๆ แล้ว เหลือเพียงตัวเลขเศรษฐกิจทั่วๆ ไป” นักบริหารเงิน กล่าว ขณะที่ คาดว่าพรุ่งนี้เงินบาทจะเคลื่อนไหวในกรอบ 36.10 – 36.20 บาท/ดอลลาร์